Amir Panahi er 11 år og fra Iran. For 2 1/2 år siden kom han til Danmark som flygtning, og nu bor han i flygtningecentret i Ranum. Straks han kom til Ranum begyndte han at spille i den lokale sportsklub. -Jeg synes det er meget godt. For det første er jeg sammen med danskerne og jeg kan lære mere sprog, og for det andet, så har jeg noget at lave så jeg ikke bare keder mig, siger Amir Panahi til TV2 Nord Amir er ikke den eneste asylansøger i klubben. De mange nye medlemmer betyder bl.a. at klubben kan stille et floorballhold på benene. -Det betyder at vi har et større udvalg af spillere. Især i fodbold er det rigtig mange dygtige spillere der kommer, og det giver en hel anden konkurrence. Det betyder at man giver den lidt mere til træning, og at man kommer til træning, siger Keld Nielsen, formanden for IK Vest til TV2 Nord. Amirs forældre måtte flygte fra præstestyret i Iran og søge asyl i Danmark. De har endnu ikke fået svar på deres ansøgning. - Mine forældre fortæller mig ikke hvorfor vi måtte flygte. De synes jeg er for lille og de er bange for at jeg bliver ked af det, siger Amir Panahi til TV2 Nord. Det er svært at få integration til at lykkes, men noget tyder på at en af måderne kan være de små lokale sportsklubber. -Vi er en forholdsvis lille klub, og vi har lyst til at åbne os for alle der har lyst til at være med i det her fælleskab. Hvis vi så kan give dem det med, at de har fået en del af den danske kultur, og det at være med i en idrætsforening, så synes vi at vi har gjort vores til integrationen, siger Keld Nielsen, formanden for IK Vest til TV2 Nord.

Opsummering:
De små lokale sportsklubber spiller en vigtig rolle i integrationen af de mange flygtninge der kommer til landet.